เอกสารแนบ 3

รายงานคณะกรรมการตรวจสอบ

เรียน ผู้ถือหุ้นบริษัท ศรีไทยซุปเปอร์แวร์ จำกัด (มหาชน)

ในรอบระยะเวลาบัญชีประจำปี 2546 คณะกรรมการตรวจสอบได้มีการประชุมรวม 4 ครั้ง
ในการประชุมทุกครั้งได้เชิญผู้สอบบัญชีรับอนุญาต
ผู้บริหารที่เกี่ยวข้องและผู้ตรวจสอบภายในเข้าร่วมประชุม เพื่อ
ชี้แจงข้อเท็จจริงเกี่ยวกับผลการตรวจสอบบัญชีการเงินของบริษัทฯ
ปัญหาเกี่ยวกับการบริหารและผลการตรวจสอบภายในของบริษัทฯ
และได้มีการบันทึกรายงานการประชุมไว้เป็นหลักฐาน ซึ่งอาจสรุปเรื่องที่น่า สนใจได้ดังนี้

1.  การจัดทำงบการเงินประจำปี

บริษัทฯได้จัดทำงบการเงินถูกต้องตามพระราชบัญญัติการบัญชี พ.ศ. 2543
และเป็นไปตามมาตรฐานการบัญชีที่ทางราชการกำหนด
มีการเปิดเผยข้อมูลอย่างเพียงพอและเป็นไปตามข้อกำหนดของตลาดหลักทรัพย์แห่งประเทศไทย
มีข้อมูลที่เป็นประโยชน์แก่ผู้ลงทุน ผู้สอบบัญชีรับอนุญาตได้แสดงความเห็นไว้โดยไม่มีเงื่อนไข

2.  ระบบการควบคุมภายใน

การควบคุมด้านการเงิน การจัดซื้อ การขาย
และจำนวนสินค้าคงคลังมีระบบการควบคุมภายในที่ดีพอสมควร
ข้อสังเกตใดที่ผู้สอบบัญชีรับอนุญาตได้แนะนำไว้ก็ได้ติดตามปรับปรุงโดยสม่ำเสมอ
การบริหารงานบุคคล ได้ปฏิบัติตามพระราชบัญญัติคุ้มครองแรงงาน และกฎหมายประกันสังคมอย่าง
ถูกต้อง ได้มีการปฏิบัติตามกฎหมายเกี่ยวกับภาษีอากรอย่างสม่ำเสมอ
และได้มีการศึกษาเกี่ยวกับผลประโยชน์ส่วนได้เสียของพนักงานด้วย

3.  กฎบัตรคณะกรรมการตรวจสอบ

เพื่อให้การปฏิบัติงานของคณะกรรมการตรวจสอบมีประสิทธิภาพและประสิทธิผล
มีขอบเขตอำนาจหน้าที่และความรับผิดชอบชัดแจ้ง
ได้เสนอแนะให้คณะกรรมการบริษัทกำหนดกฎบัตรคณะกรรมการตรวจสอบขึ้น
ปรากฏตามรายงานการประชุมคณะกรรมการบริษัท ครั้งที่ 9/2546 เมื่อวันที่ 28 พฤศจิกายน 2546
และจะได้เร่งรัดให้มีผลบังคับในปี 2547 เป็นต้นไป

4.  การกำกับดูแลกิจการที่ดี

บริษัทฯได้ตระหนักถึงความสำคัญและยึดถือหลักการกำกับดูแลกิจการที่ดีตลอดมา
แต่ยังมิได้กำหนดนโยบายในการบริหารเพื่อเพิ่มความเชื่อมั่นของผู้ถือหุ้นและผู้ที่มีส่วนเกี่ยวข้องทุกฝ่ายไว้เป็นลายลักษณ์อักษร
อย่างไรก็ตาม ได้เสนอแนะให้ผู้ตรวจสอบภายในได้สอบทานการกำกับดูแลกิจการของบริษัทฯ
ตามแนวหลักการกำกับดูแลกิจการที่ดี ที่ตลาดหลักทรัพย์แห่งประเทศไทยได้แนะนำไว้
โดยเฉพาะการรักษาสิทธิของผู้มีส่วนได้เสีย ความขัดแย้งทางผลประโยชน์
ระบบการควบคุมภายในและการตรวจสอบภายใน
โดยประสานงานกับผู้สอบบัญชีรับอนุญาตอย่างสม่ำเสมอ
และจะได้เร่งรัดให้บริษัทฯจัดทำนโยบายการกำกับดูแลกิจการที่ดีไว้เป็นหนังสือเพื่อถือปฏิบัติต่อไป

5.  การบริหารความเสี่ยง

บริษัทฯเป็นโรงงานผลิตภาชนะเมลามีน และผลิตภัณฑ์พลาสติกชั้นนำของประเทศ
ย่อมมีความเสี่ยงในการประกอบการตั้งแต่การผลิตตลอดจนการจัดเก็บสินค้า
ปัจจุบันยังไม่มีการแต่งตั้งอนุกรรมการรับผิดชอบการบริหารความเสี่ยง
ได้เสนอแนะให้บริษัทฯแต่งตั้งให้มีผู้รับผิดชอบในการระบุประเภทความเสี่ยง
หาวิธีป้องกันและลดความเสี่ยงให้มากที่สุดเท่าที่จะทำได้ ซึ่งจะได้ติดตามเร่งรัดให้มีการแต่งตั้งต่อไป

สำหรับรอบระยะเวลาบัญชีประจำปี 2547 คณะกรรมการตรวจสอบใคร่เสนอให้คณะกรรมการบริษัท
ขออนุมัติต่อที่ประชุมผู้ถือหุ้น ให้แต่งตั้งนางอโนทัย ลีกิจวัฒนะ ผู้สอบบัญชีรับอนุญาตทะเบียนเลขที่
3442 หรือนางณฐพร พันธุ์อุดม ผู้สอบบัญชีรับอนุญาตทะเบียนเลขที่ 3430 หรือนางสาววิมล
เจียมจิตต์ตรง ผู้สอบบัญชีรับอนุญาตทะเบียนเลขที่ 3365 แห่งบริษัท ไพร้ซวอเตอร์เฮาส์คูเปอร์ส
เอบีเอเอส จำกัด คนใดคนหนึ่งเป็นผู้สอบบัญชีของบริษัทฯ
โดยมีหน้าที่สอบบัญชีรวมทั้งการสอบทานงบการเงินรวม 3 ไตรมาส
และให้ความเห็นต่องบการเงินของบริษัทฯ โดยมีค่าตอบแทนรวม 2,060,000 บาท
(สองล้านหกหมื่นบาทถ้วน)

ในนามของคณะกรรมการตรวจสอบ

[] (นายวิโรจน์ เลาหะพันธุ์)

ประธานคณะกรรมการตรวจสอบ

กรุงเทพมหานคร

24 กุมภาพันธ์ 2547